**OPORAVAK BALANSA NAKON MOŽDANOG UDARA KOD MUŠKARACA I ŽENA**

Siniša Almaši1, Mirjana Telebuh2, Gordana Grozdek Čovčić2

1Specijalna bolnica za medicinsku rehabilitaciju Lipik

2Zdravstveno veleučilište Zagreb

**Sažetak**

UVOD: Moždani udar je ozbiljan svjetski zdravstveni problem, a nalazi se među prva tri vodeća uzroka smrti i onesposobljenja u Hrvatskoj i svijetu. Najučestaliji problem nakon moždanog udara je problem balansa i hoda. Fizioterapijsku intervenciju treba započeti što ranije kako bi omogućile bolje posturalne reakcije, reakcije ravnoteže i povećanje neovisnosti u svakodnevnom funkcioniranju i poboljšanje kvalitete života bolesnika. CILJ: Cilj ovog rada je ispitati utjecaj fizioterapijske intervencije na oporavak balansa kod osoba nakon moždanog udara i utvrđivanje razlike u oporavku balansa ispitanika muškog i ženskog spola. METODE: U istraživanju je sudjelovalo 60 ispitanika, podijeljenih u 2 skupine: skupina muških ispitanika (EM) i skupina ispitanika ženskog spola (EŽ), nakon preboljelog moždanog udara. Balans se je testirao inicijalno i finalno Tinetti Performance Oriented Mobility Assessment balance (POMA-B) testom. REZULTATI: Statistički značajnu razliku između inicijalnog i finalnog mjerenja balansa pokazala je 1 ispitivana skupina (EM), dok statistička značajnost između ispitivanih skupina (EM i EŽ) nije nađena. U segmentima balansa pri sjedenju skupina (EŽ) pokazala je statističku značajnost, a statističku značajnost u inicijalnom i finalnom mjerenju balansa kod pokušaja ustajanja i kod ustajanja sa stolice pokazuju obje ispitivane skupine (EM i EŽ). ZAKLJUČAK: Iako je istraživanje pokazalo statističku značajnost nakon fizioterapijskog tretmana balansa kod muškaraca, u nekim segmentima balansa kod žena, te u nekim i kod muškaraca i kod žena, nema statistički značajne razlike u oporavku balansa između skupine muškaraca i žena.

**Ključne riječi:** **moždani udar, balans, fizioterapijska intervencija, muškarci, žene**

Kontakt: Siniša Almaši

Specijalna bolnica za medicinsku rehabilitaciju Lipik, Marije Terezije 13, 34551 Lipik, Croatia

Tel: +38534440700

Gsm: +385989803897

E-mail: sinisa.almasi@gmail.com